Kjære tillitsvalgt!

Læreplanene er under revidering og lærerprofesjonen har en gylden mulighet til å påvirke i utformingen av det nye læreplanverket. Vi ønsker derfor å involvere våre tillitsvalgte og medlemmer i arbeidet og tilrettelegge for at profesjonen påvirker i prosessene framover.

Både Utdanningsforbundet og kunnskapsministeren har vært opptatt av at lærerne skal involveres i arbeidet med de nye læreplanene. Stortingsflertallet har blant annet pekt på behovet for *tettere samarbeid med lærerprofesjonen, og at reformer i skolen må skje gjennom aktiv deltakelse fra profesjonen.*

I arbeidet med fagfornyelsen ønsker Utdanningsforbundet å holde et sterkt faglig og politisk trykk slik at organisasjonen kan være med å prege utviklingen framover. Derfor ønsker Utdanningsforbundet å informere arbeidsplasstillitsvalgte, medlemmer og ledermedlemmer om arbeidet som er i gang, slik at disse kan engasjere seg i det viktige arbeidet gjennom dialog og samarbeid.

**Hvordan kan et slikt arbeid begynne ved den enkelte skole?**

* Den arbeidsplasstillitsvalgte og ledermedlemmet kan sammen informere om fagfornyelsen på et personalmøte eller klubbmøte
* Den arbeidsplasstillitsvalgte og ledermedlemmet kan invitere til et personalmøte eller klubbmøte om fagfornyelsen, der alle lærere og ledere sammen kan diskutere hvordan de vil engasjere seg i arbeidet framover
* Den arbeidsplasstillitsvalgte og ledermedlemmet kan kontakte eget lokallag for å diskutere mulige tiltak

**For å hjelpe dere i dette arbeidet har vi utviklet følgende materiell:**

* En powerpoint presentasjon med informasjon om fagfornyelsen og prosessene som er i gang, ideer på hvordan lærerkollegiet kan engasjere seg og spørsmål til diskusjon. Dette kan brukes på et personalmøte eller klubbmøte. Snakkepunkter ligger i kommentarfeltet for hver slide.
* En powerpoint-presentasjon om ny overordnet del
* Et bakgrunnsnotat om arbeidet med fagfornyelsen
* Et temanotat om fagfornyelsen og en kortversjon av denne med problemstillinger til diskusjon

Vi har stor forståelse for at ikke alle kan engasjere seg like mye i dette arbeidet. Vår intensjon er å tilrettelegge for at våre tillitsvalgte og medlemmer kan engasjere seg så mye som de har lyst og kapasitet til. Ta gjerne kontakt med eget lokallag for å snakke om hvordan dere sammen kan engasjere dere framover.

Følgende er nyttige lenker om arbeidet med fornyelsen av læreplanene:

* [Utdanningsdirektoratets sider om fornyelse av fagene i skolen](https://www.udir.no/laring-og-trivsel/lareplanverket/fagfornyelsen/)
* [Stortingsmelding 28, Fag – fordypning – forståelse. En fornyelse av kunnskapsløftet](https://www.regjeringen.no/contentassets/e8e1f41732ca4a64b003fca213ae663b/no/pdfs/stm201520160028000dddpdfs.pdf)